section_heading: Uvod
paragraph_text: Kada je Kir Veliki osvojio Babilon i smijenio njihovog kralja Nabonida 539. pr. Kr., zadužio je svog najstarijeg sina Kambiza za babilonske religijske ceremonije. Naime, Babilonci su slavili festival Akitu i nedolazak vladara na festival se smatrao velikom uvredom, zbog čega je kralj Nabonid izgubio poštovanje kod Babilonaca jer na njega godinama nije dolazio. Na Kirovom cilindru koji proglašava Kira legitimnim kraljem Babilona spominje se i ime Kambiza II., koji se obraća vjernicima Marduka. Na zapisima koji datiraju iz prve godine vladavine, Kambiz se spominje i kao kralj Babilona. Kada je Kir umro 530. pr. Kr., Kambiz ga je naslijedio kao samostalni vladar Perzijskog Carstva. Posljednji zapisi iz doba njegove vladavine Babilonom datiraju iz ožujka 522. pr. Kr., dok Herodot (3.66) spominje kako je vladao sedam godina i pet mjeseci od Kirove smrti, odnosno do ljeta 523. pr. Kr.